Dešno-Strjažow

Dešno-Strjažow ( Dissen-Striesow) je delnjołužiska gmejna w braniborskim wokrjesu Sprjewja-Nysa. Jeje gmejnskej dźělej stej Dešno a Strjažow. Gmejna słuša do připóznateho sydlenskeho ruma Serbow w Braniborskej a je jedna ze šěsć gmejnow Bórkowskeho hamta.

Dešno-Strjažow słuša k wonym gmejnam, w kotrychž so delnjoserbšćina hač do dźensnišeho rěči.

 Geografija 
Gmejna nadeńdźe so při sewjernych mjezach města Choćebuza, něhdźe dźewjeć kilometrow sewjernje stareho města. Susodne gmejny su Smogorjow-Prjawoz a Hochoza na sewjeru, Choćebuz na wuchodźe a juhu kaž tež Brjazyna na zapadźe. Turistisce zajimawe su domizniski muzej a muzejowa wjeska Stary lud w Dešnje kaž tež renaturěrowany Sprjewiny łuh sewjernje wsy.

 Wobydlerstwo a rěč 
Po statistice Arnošta Muki měješe Dešno srjedź 1880tych lět 815 wobydlerjow, kiž běchu bjez wuwzaća Serbja. W Strjažowje bě mjez 416 wobydlerjemi jenički Němc. Arnošt Černik zwěsći w lěće 1956 serbskorěčny podźěl wobydlerstwa wot hišće 74,8 % w Dešnje a 69,9 % w Strjažowje. Wobě wsy słušeštej tuž k najbóle serbskim w Delnjej Łužicy.

 Wosobiny 
 Bogumił Šwjela (1873–1948), duchowny, rěčespytnik, sobuzałožer Domowiny; Dešnjanski farar wot 1913 do 1941

 Žórła 

 Wotkazaj 

 Oficialne stronki 

Kategorija:Gmejna w Braniborskej
Kategorija:Wokrjes Sprjewja-Nysa
!